Ülle Ernits

**Ülle Ernits** (sündinud 7. detsembril 1962) on eesti tervishoiuteadlane ja Tallinna Tervishoiu Kõrgkooli rektor alates 2006. aastast.

## Haridustee
Ülle Ernits lõpetas 1983. aastal Tallinna Meditsiinikooli meditsiiniõe kutsega. Aastatel 1992–1998 õppis ta Tallinna Pedagoogikaülikoolis, kus sai rakenduskõrghariduse kutseõpetaja ja sotsiaalpedagoogina. Sealsamas omandas ta 1999–2000 sotsiaaltöö bakalaureusekraadi ning 2000–2001 sotsiaaltöö magistri kraadi (magistritöö ”Sotsiaalsed õendustegevused Mustamäe Haigla näitel”, juhendaja Taimi Tulva).

Aastatel 2004–2018 õppis Ernits Soomes Tampere Ülikooli terviseteaduste osakonnas, kus kaitses doktoritöö "Eesti õenduse areng ja kujunemine ühiskonna muutustes: retrospektiivne uuring" (juhendajad Päivi Åstedt-Kurki ja Eija Paavilainen). 

2025. aastal omandas ta Tartu Ülikooli usuteaduskonnas magistrikraadi. Tema töö "Patsientide religiooniga seotud vajadused õendusprotsessis: religioosse heaolu toetamise võimalusi" valmis juhendaja Kaido Soomi käe all. 

## Töökäik
Ülle Ernits töötas aastatel 1977–1982 Tallinna Vabariiklikus Haiglas hooldusõena ja 1983–1991 meditsiiniõena Tallinna Linna Kiirabihaiglas. 1991. aastal töötas ta lühikest aega ka Soomes Oulu Ülikooli Keskhaigla neuroloogiakliinikus õena. 

Alates 1991. aastast töötas ta Tallinna Meditsiinikoolis õpetajana, aastatel 1998–2001 oli asedirektor, 2001–2002 direktori kohusetäitja ja 2002–2005 direktor. Pärast kooli ümberkorraldamist Tallinna Tervishoiu Kõrgkooliks sai Ülle Ernitsast 2005. aastal rektori kohusetäitja ning 2006. aastal rektor. 

## Ühiskondlik ja erialane tegevus
*Kutsehariduse nõukoja liige RKRN-i esindajana (alates 2020)
*Ida-Viru teadusnõukogu liige (alates 2020)
*Õiguskantsleri inimõiguste nõukoja liige (alates 2018)
*Tervishoiu kutsenõukogu liige RKRN-i esindajana (alates 2015)
*Soolise võrdõiguslikkuse nõukoja liige RKRN-i esindajana (alates 2015)
*Rakenduskõrgkoolide Rektorite Nõukogu liige (alates 2005), esimees (2009-2010, 2019-2020, 2024-2025)
*Eesti Õdede Liidu mentorliige (alates 2001)
*Eesti Kutseõppe Edendamise Ühingu asutajaliige
*SA Tallinna Koolitervishoid nõukogu liige
*[SA Väärtustade Elu]9 nõukogu liige

Lisaks on Ernits osalenud ka teiste nõukogude ja komiteede töös, sealhulgas [Haridusstrateegia 2021–2035 töörühmas „Õpetamine kui koostöö ja õpetaja kui teejuht“, e-Ülikooli nõukogus, ERASMUS+ juhtkomitees, SA Eesti Rakenduskõrgkoolid nõukogus ning Sotsiaalministeeriumi tervishoiuvaldkonna töötajate koolituskomisjonis. 

## Poliitiline tegevus
12. veebruaril 2025 astus Ülle Ernits Sotsiaaldemokraatlikku Erakonda. Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 434 häält ning pääses asendusliikmena Tallinna linnavolikokku.

## Tunnustus
*2018 Aasta õppeasutuse juht, Aasta õpetaja konkurss
*2019 Pärnu teenetemärk
*2022 Valgetähe IV klassi teenetemärk
*2025 Kutsekoja auraha

## Valik publikatsioone
*Ülle Ernits. "Tagasilöökide ootel" Eesti Päevaleht, 13. detsember 2013
*Ülle Ernits. "Me ei saa ise hambaid remontida või oma vereproovi võtta. Tervishoid vajab kümne aasta jooksul 7700 uut töötajat, aga kust?" Eesti Päevaleht, 21. november 2024
*Ülle Ernits. "Ülle Ernits: Eesti vajab rohkem rakenduskõrgharidust, mitte vähem" Äripäev 26. veebruar 2025
*Ülle Ernits. "Aeg on erakorralise meditsiini tehnikute roll ümber mõtestada" Meditsiiniuudised, 8. aprill 2025
*Ülle Ernits. "Kuidas tagada Eestile õed, politseinikud, insenerid ja päästjad?" Postimees, 8. juuni 2025
*Ülle Ernits. "Ainus, mida suutsin öelda, oli „jaa“, isegi kui tahtnuks öelda „ei“. Puudus kliiniline logopeed" Eesti Päevaleht, 1. juuli 2025
*Ülle Ernits. "Eesti jagab üle 300 miljoni ebaloogiliselt" Äripäev, 4. august 2025

## Viited